潘麗瓊

潘麗瓊，香港親中派傳媒人，做過多個傳媒機構高層同節目主持人嘅職位，曾經因為嗌破喉嚨高叫支持梁振英，被稱為「爆咪姐」。

生平 
潘麗瓊早年喺九龍黃大仙嘅公共屋邨長大，就讀黃大仙官立小學，曾經喺中華基督教會協和書院就讀中一至中五，之後喺1980年入讀英皇書院預科，然後喺香港大學畢業。之後做過《壹週刊》副總編輯、天地出版社副總編輯同埋香港電台《自由風自由Phone》客席主持人。佢喺2007年創辦快樂書房，同時兼任董事總經理同總編輯。佢喺《頭條日報》亦有撰寫專欄《幸福摩天輪》。喺2012年香港特別行政區行政長官選舉，佢喺候選人梁振英參選造勢大會擔當司儀，期間因為佢聲線高昂，嗌破喉嚨高叫「支持CY、支持梁振英」，被網民稱為「爆咪姐」。

爭議

政治立場轉變 
佢創立嘅快樂書房曾經為民主派或本土派人士出書，當中甚至有港獨內容，但佢之後變咗做梁振英嘅支持者，而喺《立場新聞》被香港國安處打壓而被關閉之後，佢發表文章討論事件，但內容被指落井下石，結果被多名傳媒人同時事評論員包括林彥邦、黃世澤等批評。

逃犯條例爭議期間散播少女成「天使」假新聞 
喺香港逃犯條例爭議期間，行政會議成員羅范椒芬喺 9 月散播假新聞聲稱有少女被誤導向反送中示威者提供免費性愛，之後潘麗瓊曾經喺《頭條日報》專欄亦自稱收到短片，同樣指有少女「自動獻身」，但文章無提及任何實質證據。而有關短片其實喺來自色情網站 PornHub，早喺條例爭議前已經上載。之後，文章被移除，但潘麗瓊並無就發放假新聞道歉。求驗傳媒亦針對潘麗瓊嘅言論批評，指對方未有做好資料基本核實，「還夠膽說是『全是現場收音』，請問跟散播謠言有什麼分別？」

聲稱武漢肺炎擴散力有限 
喺2019年武漢肺炎大爆發初期，佢喺《頭條日報》專欄稱以醫學常識判斷肺炎嘅擴散力有限。但其後武漢肺炎演變為全球蔓延疾病，單係喺香港已經有超過2000個案。

盜用另一資深傳媒人施嘉雯個名 
明報出版社喺2020年7月出版一本由多名親中派人士，包括屈穎妍、馮煒光、陳建強等人合著嘅新書《香港顏色密碼》，當中一名作者自稱係「資深傳媒人」施嘉雯，其後真正嘅施嘉雯公開表示呢本書同自己無關，又批評對方盜用佢個名「其目的可謂顯而易見，其心可誅，不知所謂」。 之後，潘麗瓊喺頭條日報的專欄回應事件，承認自己盜用人個名，但又聲稱文壇上用筆名好普遍，個名唔係任何人嘅專利。

家庭 
潘麗琼嘅老公都係傳媒人，《信報》編輯施純港。二人生咗兩個女。

香港建制派人士